**Jane ja Aatos Erkon säätiö** (ruots. *Jane och Aatos Erkkos Stiftelse*, engl. *Jane and Aatos Erkko Foundation*) on suomalainen, vuonna 2002 perustettu säätiö. Sen perustivat ministeri Aatos Erkko ja hänen puolisonsa Jane Erkko. Säätiön kotipaikka on Helsinki.

Säätiön ensisijaisena tarkoituksena on kansainvälisesti korkeatasoisen tieteellisen tutkimuksen (lääketiede, tekniikka ja taloustiede) tukeminen ja edistäminen. Lisäksi säätiön tarkoituksena on taiteen ja kulttuurin sekä urheilutoiminnan ja ruumiillisen kasvatuksen ja hyvinvoinnin edistäminen Suomen kansakunnan etujen mukaisesti. Jane ja Aatos Erkon säätiö on Säätiöt ja rahastot ry:n jäsen.

Toiminta
--------

Säätiö myöntää apurahoja, palkintoja ja tukia sekä tukee tutkimusprojekteja alan laitoksissa Suomessa ja ulkomailla sekä harjoittaa muita tukitoimenpiteitä. Vuonna 2020 säätiö myönsi avustuksia 45,2 miljoonaa euroa, mikä ylitti selvästi aiempina vuosina myönnettyjen avustusten määrän. Yhteensä säätiö jakoi vuosina 2002–2020 yli 270 miljoonaa euroa. Säätiö on suomalaisen tieteen suurimpia rahoittajia. Vuonna 2017 se jakoi enemmän tiedeapurahoja kuin mikään muu säätiö Suomessa. Se oli samana vuonna myös suurin Suomen yliopistojen säätiölahjoittaja. Vuodesta 2004 alkaen säätiö on myöntänyt apurahoja tutkimukseen, erityisesti postdoc-tutkijoille. Avustuspäätöksiä käsitellään säätiössä jatkuvasti, mutta hallitus tekee päätöksiä noin neljä–viisi kertaa vuodessa.

Säätiö on ollut huomattava Helsingin yliopiston lahjoittaja. Vuonna 2005 säätiö lahjoitti Tampereen yliopistolle viisivuotisen Erkko-professuurin Pohjois-Amerikan tutkimukseen ja vuonna 2008 Jane ja Aatos Erkon professuurin Helsingin yliopistolle ajankohtaiseen yhteiskuntatutkimukseen. Se on lahjoittanut miljoonia myös Svenska Handelshögskolanille. Sibelius-Akatemia sai huomattavan lahjoituksen opetus- ja tutkimustyöhön vuonna 2010. Vuonna 2011 säätiö lahjoitti miljoona euroa Nuuksion kansallispuistossa sijaitsevan Suomen luontokeskus Haltian rakennustyöhön. Lisäksi säätiö on muun muassa lahjoittanut HYKS:lle varat leikkausrobotin hankintaan ja tukenut lasten energia-aineenvaihduntatautien tutkimusta sekä Märketin majakan ja satamajäänsärkijä S/S Turson kunnostustyötä (2008).

Säätiön varallisuus moninkertaistui, kun toukokuussa 2012 kuollut Aatos Erkko testamenttasi sille omistamansa Sanoma-yhtiön osakkeet. Säätiöstä tuli Sanoman suurin osakkeenomistaja. Erkon kuollessa hänen omistamiensa Sanoman osakkeiden arvo oli noin 700 miljoonaa euroa. Osakkeiden ilmoitettiin siirtyneen säätiölle 3. lokakuuta 2012. Säätiön osuus Sanomasta oli tämän jälkeen 23 %.

Hallinto
--------

Säätiötä johtaa hallitus, joka koostuu vähintään viidestä ja enintään yhdeksästä jäsenestä. Hallituksen puheenjohtaja on Nils Ittonen ja varapuheenjohtaja Juhani Mäkinen. Muita jäseniä ovat muun muassa Marianne Heikkilä, Reetta Meriläinen ja Jussi Pesonen.

Lähteet
-------

1. 1 2 3 4 5  Säännöt Jane ja Aatos Erkon säätiö. Viitattu 9.8.2020.
2. 1 2  Säätiö Jane ja Aatos Erkon säätiö. Viitattu 9.8.2020.
3. ↑  Toimintakertomus 2020 Jane ja Aatos Erkon säätiö.  Arkistoitu 25.11.2021. Viitattu 25.11.2021.
4. 1 2  Allan Tiitta: *Tieteen tukijoukot – Suomalaiset säätiöt tieteen ja korkeimman opetuksen kehittäjinä 1917–2017*, s. 141, 212, 219–220. WSOY, Helsinki 2018.
5. ↑  Jane ja Aatos Erkon säätiö lahjoitti miljoonan Helsingin yliopistolle. (Internet Archivessa, tallennettu 5.3.2016) *Helsingin Sanomat*, 16.12.2010.  Sanoma News. Artikkelin verkkoversio. Viitattu 14.2.2018.
6. 1 2  Hyks Meilahden sairaala, DaVinci-leikkausrobotin hankinta; Sibelius-Akatemia, Satakieli-pääomakeräyshanke  2010. Jane ja Aatos Erkon säätiö.  Arkistoitu 26.1.2019. Viitattu 14.2.2018.
7. ↑  Nuuksiokeskus Oy Rakennusprojekti  2011. Jane ja Aatos Erkon säätiö.  Arkistoitu 12.5.2019. Viitattu 14.2.2018.
8. ↑  Jane ja Aatos Erkon Säätiö tukee mitokondriotautitutkimusta (Internet Archivessa, tallennettu 5.3.2016)  29.4.2009. Helsingin yliopisto.  Arkistoitu 5.3.2016. Viitattu 14.2.2018.
9. ↑  Myönnetyt avustukset 2009 Jane ja Aatos Erkon säätiö.  Arkistoitu 12.5.2019. Viitattu 25.11.2021.
10. ↑  Toimintakertomus 1.1.-31.12.2008 Jane ja Aatos Erkon säätiö.  Arkistoitu 25.11.2021. Viitattu 25.11.2021.
11. ↑  Santaharju, Teija: Aatos Erkko testamenttasi Sanoman osakkeet säätiölleen *Yle Uutiset*.  29.5.2021. Viitattu 25.11.2021.
12. ↑  Aatos Erkon Sanoma-osakkeet Jane ja Aatos Erkon säätiölle *Helsingin Sanomat*.  29.5.2012. Viitattu 24.1.2019.
13. ↑  Aatos Erkon osakkeet siirtyivät säätiölle *Helsingin Sanomat*.  3.10.2012. Viitattu 24.1.2019.
14. ↑  Jari Saario: Erkon Säätiöstä Sanoman suurin omistaja *Kauppalehti*. Viitattu 24.1.2019.
15. ↑  Jane ja Aatos Erkon säätiön hallitus Jane ja Aatos Erkon säätiö. Viitattu 25.11.2021.

Aiheesta muualla
----------------

* Jane ja Aatos Erkon säätiön verkkosivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI

 |

 |